**Nota informativă**

**la proiectul de Lege cu privire la denumiri geografice**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul de Lege cu privire la denumiri geografice a fost elaborat de către Agenția Relații Funciare și Cadastru (ARFC) în colaborare cu Autoritatea de Cartografie al Regatului Norvegiei - Statens kartverk (SK) în cadrul proiectului „Hărți pentru dezvoltare durabilă”, suport tehnic acordat de către Ministerul Afacerilor Externe a Regatului Norvegiei.  Proiectul de Lege sus menționat a fost elaborată în temeiul Legii nr.254/2016 cu privire la infrastructura naţională de date spaţiale (anexa nr.1, pct.3 Denumiri geografice, Nume de zone, regiuni, localităţi, oraşe mari, suburbii, oraşe mici sau aşezări, sau orice alt element geografic sau topografic de interes public sau istoric). |
| 2. **Condițiile ce au impus elaborarea proiectului de act normativ și finalitățile urmărite** |
| Conform Hotărârii Guvernului nr.458/2017 privind aprobarea responsabilităților entităților publice privind seturile de date spațiale, Agenția Relații Funciare și Cadastru este desemnată drept autoritate publică centrală responsabilă de seturile de date spațiale „denumiri geografice”.  În prezent domeniul denumirilor geografice în Republica Moldova nu este reglementat de legislația națională. Activitățile legate de denumirile geografice pe parcursul anilor au fost îndeplinite în cadrul Academiei de Științe a Moldovei. Aceste activități s-au intensificat mai cu seamă după anul 1990, când a fost adoptată Declarația despre suveranitatea Republicii Moldova. Revenirea la grafia latină şi adoptarea normelor ortografice unice ale limbii române au generat reglementarea onomasticii naţionale, pe bază de noi principii. Multe din localitățile din țară au revenit la denumirile tradiţionale (*Dolna, Ialoveni, Piatra, Sângerei, Şoldăneşti*),iar reglementările şi urbonimicele oraşelor au fost revăzute sub aspectul cerințelor noi. Pentru o bună parte de artere de circulație și zone de circulație publică din urbii s-a revenit la denumirile istorice, existente pînă la 1940 – 1944, pentru o altă serie de nume topice au fost precizate formele lor ortografice şi de transcriere, obiectelor urbane noi li s-au atribuit denumiri noi, moderne, dar în corespundere cu tradițiile culturale şi datinile, ţinându-se cont în acelaşi timp, şi de particularităţile fizico-geografice şi naturale locale.  Scopul proiectului este asigurarea standardizării utilizării și protejării (salvgardării) denumirilor geografice importante pentru dezvoltarea patrimoniului cultural și istoric al Republicii Moldova.  Prin prizma proiectului, vor fi reglamentate rapoartele ce țin de atribuirea denumirilor geografice și de redenumirea obiectelor geografice amplasate în limitele administrativ-teritoriale ale Republicii Moldova, identificarea, standardizarea, stabilirea, înregistrarea, utilizarea și protejarea (salvgardarea) denumirilor geografice, precum și controlul asupra acestora. |
| **3.** **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu are drept scop armonizarea legislatiei naționale cu legislația Uniunii Europene. |
| 4. **Principalele prevederi ale proiectului și evidențierea elementelor noi** |
| Proiectul de Lege reprezintă documentul oficial de reglementare a denumirilor geografice pe teritoriul Republicii Moldova și sistemului de nume topice, bazat pe informații și argumente specifice unui complex de domenii științifice: jurisprudență, lingvistică, istorie, geografie etc.  Astfel, proiectul de Lege conține 6 capitole de bază, după cum urmează:  - *Capitolul I* „Dispoziții generale” stabilește scopul, obiectul, principiile și domeniul de aplicare;  - *Capitolul II* „Cerințe pentru denumirile geografice” stabilește limba de scriere și regulile de ortografiere a denumirilor geografice, condițiile de atribuire a denumirii geografice și cele de redenumire;  - *Capitolul III* „Identificarea, standardizarea și stabilirea denumirilor geografice”;  - Capitolul IV „Competențele și funcțiile autorităților publice în domeniul denumirilor geografice” stabilește atribuțiile autorităților în domeniul denumirilor geografice, competențele Comisiei Naționale pentru denumiri geografice, precum și particularitățile atribuirii denumirilor geografice și redenumirii unor obiecte geografice speciale;  - *Capitolul V* „Înregistrarea, utilizarea și protejarea (salvgardarea) denumirilor geografice” conține reglementări referitoare la înregistrarea denumirilor, utilizarea corectă în toate sursele a denumirilor, dar și controlul exercitat în domeniul respectiv;  - *Capitolul VI* „Dispoziții finale și tranzitorii”.  Beneficiul aprobării și aplicării proiectului legii precum și cele ale standardizării și utilizării denumirilor geografice pot fi clasificate în patru grupe principale, acestea fiind: tehnice, sociale, economice și culturale.  Ca rezultat, Denumirile geografice ca patrimoniu cultural și istoric al Republicii Moldova vor fi păstrate și protejate de stat. |
| **5. Fundamentarea economico-financiară** |
| Ca urmare a implementării Legii cu privire la denumiri geografice urmează a fi creat Registrul denumirilor geografice.  Pentru anul 2022 costurile de creare a Registrului denumirilor geografice vor fi finanțate de către Ministerul Afacerilor Externe al Regatului Norvegiei în cadrul proiectului de asistență tehnică „Hărți pentru dezvoltare durabilă”, implementat de către Agenția Relații Funciare și Cadastru în colaborare cu Autoritatea de Cartografie al Regatului Norvegiei - Statens kartverk (SK).  Pentru anul 2023 costurile de *mentenanță* a Registrului denumirilor geografice vor fi suportate de către bugetul de stat, în limitele alocațiilor arobate și propunerilor de politici aprobate în CBTM 2023-2025, precum și alte surse de finanțare neinterzise de lege. |
| **6. Modul de încorporare a actului în cadrul normativ în vigoare** |
| Proiectul se încadrează în cadrul normativ în vigoare, iar adoptarea acesteia nu va genera ca consecințe necesitatea amendării altor acte normative.  Ca urmare a adoptării Legii respective, urmeazp să fie elaborate două acte normative: i) proiectul hotărîrii Guvernului cu privire la Registrul denumirilor geografice și  ii) proiectul hotărîrii Guvernului cu privire la aprobarea Comisiei Naționale pentru denumiri geografice și Regulamentul de funcționare a acesteia. |
| 7. **Avizarea și consultarea publică a proiectului** |
| Proiectul va fi supus avizării și expertizei cu autoritățile de resort, iar propunerile formulate vor fi luate în considerație la definitivarea acestuia.  În procesul de elaborate a proiectului actului normativ au fost respectate reglementările pentru asigurarea transparenței decizionale, prevăzute de Legea nr.239/2008 privind transparența în procesul decisional, proiectul a fost plasat pentru consultare publică pe pagina web oficială a Agenției Relații Funciare și Cadastru [www.arfc.gov.md](http://www.arfc.gov.md) (compartamentul “Transparență decizională” și pe platform guvernamentală [www.particip.gov.md](http://www.particip.gov.md). |

**Director general adjunct Ștefan CRIGAN**